Duntes iela 22, K-5, Rīga, LV-1005, tālr. 67501590, fakss 67501591, e-pasts pasts@spkc.gov.lv

Rīgā

|  |  |
| --- | --- |
| Datums skatāms laika zīmogā. Nr. 1-8.2/2024/1595 | Ārstniecības iestādēm (pēc pievienotā saraksta)Latvijas Ģimenes ārstu asociācijaLatvijas Lauku ģimenes ārstu asociācijaLatvijas Pediatru asociācijaZināšanai: Nacionālajam veselības dienestamVeselības inspekcijai |

***Par novēlotu vakcinācijas faktu ievadi vienotajā veselības nozares elektroniskajā informācijas sistēmā***

Slimību profilakses un kontroles centrs (turpmāk – Centrs), veicot vienotajā veselības nozares elektroniskajā informācijas sistēmā (turpmāk – E-veselības sistēma) reģistrēto vakcinācijas faktu datu analīzi par valsts apmaksātajām vakcinācijām, ir identificējis 797 (69%) ārstniecības iestādes, kuras kopš 2024. gada sākuma ir ievadījušas 23 516 vakcinācijas faktus ar vairāk kā 7 dienu nokavējumu no faktiskās vakcinācijas datuma. Turklāt no tām 496 vakcinācijas iestādes reģistrēja 5013 vakcinācijas faktus vairāk par vienu mēnesi vēlāk kopš vakcinācijas dienas. Kopumā 5,4 % vakcinācijas faktu nebija laikus reģistrēti.

Ministru kabineta 2000. gada 26. septembra noteikumu Nr. 330 “Vakcinācijas noteikumi” 10.2.1. punkts nosaka, ka vakcinācijas iestādes piecu dienu laikā sniedz informāciju par veiktas vakcinācijas faktu tieši vai netieši E-veselības sistēmā.

Centrs izvērtēja un salīdzināja 2022., 2023. un 2024. gada janvārī – septembrī uzskaitīto valsts apmaksāto rutīnas vakcināciju faktu skaitu, kas liecina par strauju vakcināciju skaita samazināšanos 2024. gadā (skatīt tabulu zemāk).

*Tabula*. 2022., 2023. un 2024. gadā janvārī – septembrī uzskaitīto valsts apmaksāto rutīnas vakcināciju faktu skaits

|  |  |  |  |
| --- | --- | --- | --- |
| Gadi  | 2022. g. | 2023. g. | 2024. g. |
| Kopā reģistrēti vakcinācijas fakti | 321852 | 352175 | 298840 |
| Tendence | - | + 9,4 % | -15,1 % |

2023. gadā laika posmā no janvāra līdz septembrim tika saņemta ārstniecības iestāžu informācija[[1]](#footnote-1) par 352 175 valsts apmaksātas vakcinācijas faktiem (neskaitot vakcinācijas faktus par vakcināciju pret gripu, Covid-19, ērču encefalītu un pērtiķu bakām, kā arī neskaitot tuberkulīna testus). Savukārt 2024. gada deviņos mēnešos E-veselības sistēmā reģistrēti 298 840 valsts apmaksātas vakcinācijas fakti (neskaitot vakcinācijas faktus par vakcināciju pret gripu, Covid-19, ērču encefalītu un pērtiķu bakām, kā arī neskaitot tuberkulīna testus), kas ir par 15,1 % mazāk nekā analoga laika periodā 2023. gadā. Tik izteikts reģistrēto vakcinācijas faktu kritums nevar būt saistīts tikai ar demogrāfijas rādītāju samazinājumu, bet, visticamāk, lielākoties ar nereģistrētiem vakcinācijas faktiem E-veselības sistēmā.

Tā kā kopš 2024. gada sākuma E-veselības sistēma ir vienīgais datu avots par iedzīvotājiem veiktajām vakcinācijām, Centrs lūdz katru vakcinācijas iestādi pārliecināties, ka ir nodota informācija par visiem šogad veiktajiem vakcinācijas faktiem, kā arī turpmāk laikus nodot informāciju uz E-veselības sistēmu. Šie dati ir izšķiroši svarīgi, lai uzraudzītu un analizētu vienu no svarīgākajiem veselības rādītājiem - vakcinācijas aptveri valsts, administratīvo teritoriju un ģimenes ārstu prakšu griezumā. Turklāt šie dati ir ļoti būtiski, lai plānotu vakcīnu iegādi, apzinātu vakcīnu atlikumus vakcinācijas iestādēs un veiktu vakcīnu pasūtījumus.

Lūdzam minēto informāciju izplatīt asociācijas biedriem.

Direktore Iveta Gavare

Linda Krauze 67387670

linda.krauze@spkc.gov.lv

1. Ministru kabineta 2000. gada 26. Septembra noteikumiem Nr. 330 “Vakcinācijas noteikumi” 3. pielikums “Iedzīvotāju imunizācijas pārskata un vakcīnu pasūtījuma veidlapa” [↑](#footnote-ref-1)